L 45/1458
SL
Uradni list Evropske unije
24.2.2022
KOMISIJA PILOTNI PROJEKTI
POGLAVJE PP 07 — VLAGANJE V LJUDI, SOCIALNO KOHEZIJO IN VREDNOTE (nadaljevanje) PP 07 21
(nadaljevanje)
PP 07 21 04
(nadaljevanje) Opombe
Te odobritve so namenjene kritju še neporavnanih obveznosti iz preteklih let v okviru pilotnega projekta.
Znanstveni dokazi z vsega sveta pričajo, da imajo osamljenost, odsotnost podpornih mrež ali pomanjkljive veščine za komunikacijo zdravstvene (tako za telesno kot duševno zdravje) in družbene posledice na individualni ravni, imajo pa tudi ekonomski vpliv na delovno zmogljivost ljudi in povezanost družbe.
Osamljenost ima različne simptome (npr. depresija), ki se včasih zdravijo, glavni vzroki tega problema pa še niso odpravljeni.
Učinek osamljenosti se je v veliki meri pokazal med pandemijo COVID-19 in je potrdil negativen učinek osamitve na družbeno kohezijo in duševno zdravje.
Osamljenost in COVID-19 bosta v veliki meri vplivala na evropsko prebivalstvo, ne le v smislu zdravja in družbene povezanosti, ampak tudi na gospodarstvo v smislu produktivnosti.
V hitro napredujočem in spreminjajočem se svetu, v katerem so stiki pogosteje navidezni kot fizični, zlasti med omejitvijo gibanja, samoizolacijo in karanteno, in v katerem se prebivalstva starajo in so kulturno med seboj različna, zahteve po spretnostih delavcev pa zelo kompleksne, se vedno več ljudi počuti zapostavljene.
Individualnost družbe vodi v osamitev, to pa privede do osamljenosti.
V redkih državah, kjer so bile pred pandemijo COVID-19 opravljene študije o osamljenosti, približno 80 % prebivalcev trdi, da se občasno počutijo osamljene, kar 10–13 % pa jih meni, da so trajno osamljeni.
Ne le starejši, zlasti so prizadeti mladi prebivalci, večina med njimi mlajši mladostniki.
Redke študije trenutno uporabljajo različna merila, različne starostne skupine in opredelitve.
Na ravni Unije se je začelo več manjših pobud: — politični pregled o osamljenosti – neenako breme v Evropi, ki vsebuje dokaze in podatke na to temo; — projekt VulnerABLE, katerega cilj je, da bi bolje razumeli, kako čim bolj izboljšati zdravje ljudi v ranljivem položaju in izoliranosti, opredelili in priporočili politične strategije, ki bi temeljile na dokazih, ozaveščali o ugotovitvah ter podprli povečanje zmogljivosti v državah članicah; — medsebojni strokovni pregled projektov, ukrepov in strategij za obravnavanje družbene izolacije, osamljenosti in družbene izključenosti starostnikov, ki so ga opravili v Nemčiji septembra 2019 in pri katerem je sodelovalo več držav članic; — evropska raziskava o kakovosti življenja, ki zagotavlja informacije o osamljenosti, vključno s prihodnjim poročilom o življenju, delu in COVID-19.
Ker se pri teh dejavnostih pridobijo različni in subjektivni pogledi na osamljenost, je jasno, da je treba opraviti celovito študijo z uporabo primerljivih podatkov, da bi pridobili popolnejši vpogled v to problematiko in bi v sodelovanju z deležniki zagotovili učinkovite in trajne rešitve.
Študija bi morala torej zagotavljati dodano vrednost, pri čemer bi se morali izogniti podvajanju.
Do osamljenosti in njenih trajnih učinkov na družbeno izključenost in duševno zdravje pride v vsaki starosti in spolni skupini.
Osamljenost v večini držav bolj prizadene moške, vendar so podatki pomanjkljivi.
Očitno se razkorak med vzhodom in zahodom ter severom in jugom odraža tudi v razlikah med spoloma, pri čemer so na vzhodu bolj osamljene ženske, moški za zaradi osamljenosti bolj trpijo v zahodni Evropi.